
O Volapükaflens Valöpo! 


Dü lif obas okolkömobs pösodis zunik. Atos binos jenöfot. Zun no 
binon din gudik, bi seks ota binons ledämiks. 


Sek zuna, samo, in famül, binon dred. If fat u mot binons pösods 
zunik, odredükons cilis, poso, ven cils at omadons, mögos, das obinons 
tirenans in jul, bi sam, keli ägetons lomo no äbinon sam gudik. 


Igo pö voböp, somans obinons tirenans ta calasvists. Do sek zuna nu 
obinon suvo dredäl, sek nulik kanon binön desir vindita lä calasvists somik, 
kels no vilons binön viktims kondöta somik. Dü lif lölik zunana, te seks badik 
ojenons kodü kondöt at, 


Ab fefikumo obinon zun, ven näfäton cifalis netik tefü negits, u 
jenöfiks, u pemisuemöls In tef at, seks kanons binön mu riskädiks. Zun 
somik kanon kodön levolutis netik, igo komips ta nets votik. 


Zun jonon oki valöpo: in rels difik, in kompains, igo in mufs 
pededietöl propagide pükas bevünetik. Valöpo zun löükon kapi nejönik oka. 


If viloy dalabön püdi : püdi in famüls, püdi bevü nets, zun no dalabon 
gitäti seimik, mens ritik, mens stedälik, kels neai osufons lejemi somik, 
mutons lölöfiko distukön zuni valöpo in vol. 


Votaflano, dabinon fümo zun gidik : zun kodü pöf, zun kodü negid, 
zun kodü krim alsotik. If vilobs zunön, täno zunobsös demü kods negidetik. 


Valikosi Gudikün Oles ed Olikanes 


sedom G 


I: 10 :2011 


MEBABS PATIK SE LIF OBA (2) 
(fa hiel Johann Martin Schleyer) 








Bäldotü yels za degtels, motül ed ob ägolobs futo de Oberlauda lü zif 
Würzburg; täv at dulon dü düps jöl — zül. Bäldotü yels degbal, äsufob 
nogna luegaflamati, e motül oba äpromof, das ven öbinob saidiko 
saunik, öpilgrimobs lü saludöp jiela Maria Dettelbach. 


Tü tim et, trelülaguns äbinons go vogädiks. Pals oba jenöfo 
iremons obe trelülaguni grünik, ed igo anu, ven memob oni, mutob 
smilön. Lenlabölo trelülaguni grünik oba, ägolob su pärunavegs zifa 
Würzburg. Ab vogäds cenons ai tefü klotem, danädü God. Fino ekö 
motül, sogü pilgriman yunik ofa, in Bijopazif ela Würzburg. 


Belifot kion! Ekö flumed ‘Main,’ pons gretik, magots, Leglüg, 
el ‘Spital - zif labüù tüms e bumots geiliks - ekö divöp ad fulükön 
tikodis e magäli yunula. 


In makets zifa, motūül oba äremof, äbligidof remi. Ab ob 
pänaütob; seko imogolob sogü flens ömik, kels edugädoms obi ini 
‘Juliusspital’ deköfik, magifik, kö kultiplägs jenons anu in glüg ela 
‘Spital,’ Atos vo äpliton obi. Äblibob us lunüpo, bi el ‘Spital’ glüg e 
gads ägevons obe mödikosi ad meditön. 


Fino flens oba äbinoms mo. Nu äsoarikos, ed ekö ob, soalik e 
pelüvöl in zif so gretik. Kisi dunön-li? Ya konsien oba äriprodon obi, 
bi äkodob favi äsi kudi somödikis motüle oba. Tän ilabob tikodi ot äs 
motül oba, sevabo: ad golön lü pon gretik love flumed ‘Main.’ 


Seko sosus lükömob lü pon, äkanob logön motüli, kel äseadof 
dis magod gianagretik ela ‘Gustav Adolf, e kel älogedof lü pösod alik 
lovegolöl love pon jüs fino iloegof lükömön trelülaguni grünik oba. 


Iseadof us dü düps mödik. Senäls ofa äbinons uts jiela Maria 
tö lerusalem, ven iperof soni godik ofa, bäldotü yels degtel. Bi motül 
oba äbinof so danöfik ad tuvön obi, no riprodof obi, ab säkof te: „Kiöpo 
elifädol-li deli lölik? Sekü lesiam obik, das ilifädob timi lölik in glügs, 
älabof suemodi dö cal fütürik oba. Igetävobs lomio dü neit in dilijan. 

Ag! Senäls kion fulükons motülaladi. Fe mots binofs suvo 
martürans! 

DRINEDIBÖTÄDÖP GLADIK 
(fa Polänan, kel lödom in Yapän) 











Hitüp ayelik binon lehitik in Yapän. Noe vamot aldelik 
rivon gradis za kildeglulis, abi, äsä sevoy osi gudiko, luimöf luta 
ai binon vemo geilik; sekü atos, mens sufons in stad somik. 


Ye dabinon top bal in Ginza, kö kanoy juitön nifüpi. 
Binon bötädöp ninü glad - bötädöp no tugretik, ab i nekösömik. 
Vamot ninik binon grads lul donü ser e dunetäbs mutons lenükön 
klotis patik nifüpik. Klüliko getoy onis in bötädöp. Poso kanoy 
seidön oki in klots et len tab gladik, getoy i väri gladik ko drined - 
kanoy välön lalkoholeriki u nelalkoholeriki. 


Aldeliko pösods za teltums visitons topi et; nino kanons 
seadön mens za kildegs - no fümob, bi no nog evisitob bötädi 
at, ab ereidob seimo dö atos. Bötädöp gladik pamaifükon de 
düp kilid poszedelo jü neit. If pösods mödik stebedons in 
stebedöp, no kanoy seadön tulunüpo, bo neplu ka düp bal. 


Äsä ya epenob, no nog evisitob topi at, ab ogolob usio bo 
seimüpo ad logön pladi somik. Ye mutoy i sagön, das bötädöp 
gladik no binon maged Yapänik. Dabinons mödiks onas love vol 
in zifs gretik difik. 


Cae g e Se e e S e 


SPIKET_ FRANSÄNIK (1) 


Mon binon dünan gudik, ab mastan badik. 

NUNS NELÖLÖFIK 
(fa Frank Roger) 


„Logedolöd!” äsagom hiel Frederick Dubarry, kel äjonom distuki 
disü oms. Ekö Pon nemü “Leyan Goldik” - mo! Ekö Pon Buga 
„Oakland” - mo! Ekö „Melakäv Päskarana” - mo! Finenaziläk - ai 
mo! 


„Nos reton zifa San Francisco,” äsiom hiel Oswald fäkädiko, 
“katastrof kion!” 


“Valikans sevons, das, ün del seimik, talabeb mu gretik 
opäridükon zifi,” äsagom Dubarry. „Dido no esevobs, das öjenon 
adelo. Ed äspetobs ad panunedön föfo.” 


“Ab - jenöfo penunedobs,” ägespikom Oswald. 


“Lesi! ab alans ätikons, das ölabons timi saidik ad moükön okis. 
Cedob, das mödikans no äkanons mofugön timo. Ob it, ob äbinob 
läbik; Äkanob gleipön oli. Ämemob ai bälunazugoti, keli edunobs tü 
vig pasetik. Memol-li osi?” 


Oswald änutom. 


Frederick Dubarry älemufükom kapi. No nog äkanom kredön, 
das jenöfo ijenos. Nuned, das talabeb okömon suno, e das okanon 
binön „Gretikün Valikanas,” kaot, as mens däsperiko ästeifülons ad 
lüvön zifis jolü vesüdik Tatas Pebalöl, e kels ätävons anu ve levegs 
fulü vabs lü lutapofs tufuliks, äsi mebs oma bälunazugota tü vig pasetik. 
Seko etelefonom mani, kel jäfikom me bonedams, ed ebonedom zugoti 
sunädik. 


Bälun töbo ilöädon, ven talabeb ilemufükon zifi; bumots 
ädoniofalons, e fils äloflamons valöpo. Äskanoms nog sekü stään 
distuka. Levef ämopolon failotis smolik, e valöpo äkanoy logön meli 
mäpetik. 


„Logolös, o Oswald,” äsagom Dubarry. “No binon te zifi San 
Francisco, kel nepubon disü vefs; abi melajol lölik Kalifornäna. No 

kanoy logön tali - Nekredovik! Talabeb at obinon bo nämädikün ai.” 

„Binon katastrof gretikün ad glifükön menefi,” äfövom Dubarry. 
“Dotob vemo, va ek äkanon sekömön lifo. Utans, kels ägolons ve 
vegs, u kels ästebedons flitömis, kels neai imoflitons - no älabons 
mögodi ad skeapön. Ab danü ol, ob lailifob. Opelob ole mödikumosi, 
ka ebaicedobs. Meritol osi.” 


„Danö!” äsagom Dubarry, kel älogetom ai lü vat vutik diso; ab 
ün timül at eküpedom, das bälun äperon geiloti. 


„Jinos, das nexänobs,” äsagom kudo. 
„No kanobs blibön ai in lut,” äkleilükom Oswald. 
„Kis sinifos-li atosi?” 


„At binon bälun vamalutik . . . ; Oswald no efinükom seti; 
änotedom te gasinazilidis, e poso vat diso. 


„He! Prüdö!” ävokädom Dubarry. “Atos no binos ma baiced 
obas.” 


„Baiced obas äbinon ad moükön obis suniküno,” ägespikom 
Oswald, ad gidükön oki. “Ävilol xänön sunädo ini lut. No emäniotol 
jolami. Pidö!” 

Oswald notedom gasinazilidis dönu. “Pidob vemo. . . “ 

„Kis ojenos-li, sosus okontagobs sürfäti tala?” äsäkom Dubarry. 


„Cedü ob, okanobs dunön nosi,” äsagom Oswald itjäfidiko. 


Frederick Dubarry logedom nogna lù mel vutik diso, kel 
stäänikon selogädo, e logom, das suno oblunoms ini vat. 


Flekölo lü Oswald, tü timül büä flapon bälun vati, yamedom: 
„Glömolöd moni läfulükik, keli epromob ole ebo anu !” 

VENTÜRS JIELA LÄLID IN STUNALÄN 





(fa hiel Lewis Carroll) 
KAPIT KILID (2) 


Balido emaledon rönakuli boso sirkafomik. (“Fom kuratik no 
binon veütik,” äsagon). Tän kompenans stanons joko ve kul. No 
vokedoy: “Bal, tel, kil - mo!” ab primons ad rönön ma blesir okas, 
seko no binos fasilik ad sevön kü rön finikon. Ye, posä irönons dü za 
lafadüp, ed äbinons saidiko sägiks dönu, Dodod süpo evokädon: 
“Mätarön pefinikon!” e valikans nennatemiko äzüons oni, ed äsäkons: 
“Ab kin egaenon-li?” 


Säkädi at Dodod no äkanon gespikön nen tik lemödik; seko 
äseidon oki dü tim lunik, doat bal ta flom oka pepedöl, (äs staned 
kösömik ela Shakespeare in pöträts oma); e votikans seilo vüo 
ästebedons. Fino Dodod äsagon: “Valikans egaenons, e valikans 
mutons getön premis.” 


“Ab kin ogivon premis?” äsäkon kor saidik vögas. “Klüliko of,” 
äsagon Dodod, kel äjonon eli Lälid me doat bal; ed alikans sunädo 
äzüons ofi, luvokädöls ofe go kofudiko; “Premis! Premis! 

Lälid vo no äsevof kisi dunön, e däsperiko ejoikof nami oka ini 
pok, ed esetirof bügi svidotas, (läbiko vat salöfik no inüdranon ini büg), 
ed ägivof onis alikanes äs prems. Äbinos kuratiko balat a balaf. 


“Ab of mutof i getön premi, no-li?” äsagon Mug. 


“Klüliko!” ägespikon Dodod go fefiko, “Kis reton in pok ola?” 
äfövon, flekölo oki lü Lälid. 


“Te doatalin,” äsagof Lälid glumiko. 


“Givolöd oni obe,” äsagon Dodod. 

Alikafs äzüons ofi dönu, du Dodod zeliko ägegivon ofe 
doatalini, sagölo: “Lebegobs dasumi olik doatalina deköfik at”: e, 
finü spikot brefik at, alikafs älelobülons ofi. 


Lälid ätikof, das din lölik äbinon vemo tatikälik, ab älabons 
logodi so fefiki, das no äriskof ad smilön, e, bi äkanof tikön dö nos 
sagabik, te äbiegof ed äsumof doatalini ko logodajäst so zeliko äsä 
äkanof. 

Din okömöl äbinon ad fidön svidotis; atos äkodos noidi e 
kofudi saidiki, bi böds gretik äplonons, das no äkanons smeikön 
svidotis okas, e böds smalik äteafons, ed ämutoy flapilön onis su bäk. 
Fino, ye, idunons valikosi, ed äseidons okis dönu sirkafomiko, ed 
älebegons Mugi ad sagön bosi plu. 


“Epromol obe ad konön obe pri lifagol olik, no-li?” äsagof 
Lälid, “e kikodo hetol elis - K e D,” äläükof one me visip, bi 
ädredilof, das pönofülöv oni dönu. 


“Konot oba binon lügikum e lunikum ka göb oba!” äsagom 
Mug, flekölo oki lü Lälid ko seif dibik. 


“Binon göb go lunik, fümö!” cir Lälid, kel bluviko 
ädoniologedof lü göb Muga, ab kikodo nemol-li oni lügiki?” Du Mug 
äspikon, äkofudof nog dö atos, seko suem ofa konota äbinon sökölos:- 


“Vut muge äsagon, 
Keli domo kolkömon, 
Fe lü cödöp golobsös; Oli 
ocädädobös - No sagolöd nö! 
Vilob cädädön vö! 
Bi agödo, veratos, 
Obe tim libik 
retos.” Ab 
mug doge gespiköl 
“Fe cödäd at, o Söl! 
Nen yulanef u Cödal 
Obinos per natema.” 
“Vut lukäfik: “ obinob 
e yulanef, e cödob: 
Ed oba-li cödod? 
Si! deidapönod!” 
(Fövot osökon ün mul okömöl) 

LAD LAIDŪPIK 


If mutobs deadön, kikodo gifoy-li ini veins obas 
Suli milagik desira laidik? 
E kikodo-li obes pleid somik, 
If vo binobs-li vikodans veratik vanikas töbidas? 


Sagob vaniko : deadoy, odeadob, odeadobs, 
E klänedöl obis äs el ‘Achilles’ jönik, 
Binobsöv ga petüvöls bevü milans gönik 
Ad getön mali et, keli klufoy dibiko flomü obs! 


E sagob vaniko : Valikans dido binoms mo bü ob it, 
El ‘Alexander’ igo no pevikodovik, 
Alikans älaboms bäldoti ot obik, 
id enexänoms, pos läb yunöfa, ini deadalulit. 


Valikans! too kredob fümo, das dub milag mögik 
Pleid obas ye no postunükon; 
Ai fluküp fa nifüp posökon; 
So om, kel nu meditom seimikosi nemödik. 


Ed ekö neit, äsi delaprim kömons ai pos soaralulit - 
Fied obik märöfik ko säsuns pemigöl; 

Löliko äs melan lü horit biegädöl, 

Vüo botil läbik oba föfio vegon; pödio golon horit. 


O Nat! Blibobös nu vü herem grünik olik, 
Ad binön löfäb ola jü fin vola; 


Pedeimöl fa lan todälik ola, 
Zü on tulonös lad obik äs leval redik. 


(Hiel Jean Cocteau) 
* x * x * 


Spiket Fransänik (2) 


Vin gudik no neodon reklami 


